b'\n_START_ARTICLE_\nKrokodilai\n_START_SECTION_\nI\xc5\xa1vaizda, gyvenimo b\xc5\xabdas.\n_START_PARAGRAPH_\nGana stamb\xc5\xabs, dydis nuo 1,2 m (Paleosuchus palpebrosus) iki 7m (Briaunagalvis krokodilas). Krokodil\xc5\xb3 \xc5\xa1nerv\xc4\x97s ir akys yra galvos vir\xc5\xa1uje, tod\xc4\x97l jie gali matyti ir kv\xc4\x97puoti beveik panir\xc4\x99 po vandeniu. Koj\xc5\xb3 pir\xc5\xa1tai su pl\xc4\x97vele, padedan\xc4\x8dia plaukioti._NEWLINE_Gyvena \xc4\xafvairi\xc5\xb3 vandens telkini\xc5\xb3 pakrant\xc4\x97se: up\xc4\x97se, pelk\xc4\x97se, e\xc5\xbeeruose. Da\xc5\xbeniausiai renkasi g\xc4\x97l\xc4\x85 vanden\xc4\xaf, bet kai kurios r\xc5\xab\xc5\xa1ys (pvz briaunagalvis krokodilas) m\xc4\x97gsta ir s\xc5\xabr\xc5\xb3 vanden\xc4\xaf, kartais i\xc5\xa1plaukia ir \xc4\xaf j\xc5\xabras. Sausumoje nerang\xc5\xabs, toli nuo vandens telkini\xc5\xb3 nenueina. Nors, pelkinis krokodilas, i\xc5\xa1d\xc5\xbeiuvus upei, ie\xc5\xa1kodamas kito vandens telkinio, kartais sausuma nukeliauja ne vien\xc4\x85 kilometr\xc4\x85._NEWLINE_Pl\xc4\x97\xc5\xa1r\xc5\xabs, gaudo \xc5\xbeuvis ir \xc4\xafvairius smulkesnius \xc5\xbeinduolius, pauk\xc5\xa1\xc4\x8dius, roplius, varliagyvius. Jaunesni krokodiliukai med\xc5\xbeioja ir vabzd\xc5\xbeius ar v\xc4\x97\xc5\xbeiagyvius. Taip pat krokodilai minta ir dv\xc4\x97sena. Kai kurios r\xc5\xab\xc5\xa1ys med\xc5\xbeioja ir stambesnius \xc5\xbeinduolius ar pauk\xc5\xa1\xc4\x8dius, gali u\xc5\xbepulti ir \xc5\xbemog\xc5\xb3. Maisto nekramto, tik praryja. Jei grobis stambesnis - j\xc4\xaf paslepia br\xc5\xabzgynuose ir palieka irti. Skrand\xc5\xbeio sienel\xc4\x97s i\xc5\xa1skiria specifines skrand\xc5\xbeio sultis, kurios suskaido net ir sunkiai vir\xc5\xa1kinamas gyv\xc5\xabn\xc5\xb3 dalis. Taip pat, vir\xc5\xa1kinimui palengvinti, krokodilai neretai praryja akmenuk\xc5\xb3, kurie padeda skrandyje sutrinti maist\xc4\x85.\n_START_SECTION_\nPaplitimas\n_START_PARAGRAPH_\nKrokodilai gyvena atogr\xc4\x85\xc5\xbe\xc5\xb3 juostoje. \xc5\xa0iaur\xc4\x97s Amerikos pietuose, Centrin\xc4\x97je ir Piet\xc5\xb3 Amerikoje, Afrikoje, Piet\xc5\xb3 ir Pietry\xc4\x8di\xc5\xb3 Azijoje, Australijos \xc5\xa1iaur\xc4\x97je._NEWLINE_Europoje krokodilai laisv\xc4\x97je negyvena, ta\xc4\x8diau kai kuriose pietin\xc4\x97se valstyb\xc4\x97se veisiami krokodil\xc5\xb3 fermose.\n_START_SECTION_\nSantykis su \xc5\xbemon\xc4\x97mis\n_START_PARAGRAPH_\nD\xc4\x97l vertingos odos, naudojamos gaminti batams, rankin\xc4\x97ms, skryb\xc4\x97l\xc4\x97ms, pinigin\xc4\x97ms ir kt. krokodilai nuo seno yra med\xc5\xbeiojami \xc5\xbemogaus._NEWLINE_Kai kuriose \xc5\xa1alyse (pvz., Australijoje, Etiopijoje, Tailande, PAR, Kuboje) krokodil\xc5\xb3 m\xc4\x97s\xc4\x85 vartoja maistui. _NEWLINE_Krokodilai taip pat auginami krokodil\xc5\xb3 fermose.\n_START_SECTION_\nNykimas\n_START_PARAGRAPH_\n10 krokodil\xc5\xb3 r\xc5\xab\xc5\xa1i\xc5\xb3 (pelkinis krokodilas, Siamo krokodilas, Filipin\xc5\xb3 krokodilas, Kubos krokodilas, Amerikinis krokodilas, Orinoko krokodilas, bukasnukis krokodilas, Kini\xc5\xa1kasis aligatorius, gavialas, Tomistoma schlegelii) \xc4\xafra\xc5\xa1ytos \xc4\xaf Tarptautin\xc4\x99 raudon\xc4\x85j\xc4\x85 knyg\xc4\x85. Tai sudaro beveik pus\xc4\x99 vis\xc5\xb3 krokodil\xc5\xb3 r\xc5\xab\xc5\xa1i\xc5\xb3. 6 i\xc5\xa1 j\xc5\xb3 priskiriamos Gr\xc4\x97smingai nykstan\xc4\x8di\xc5\xb3 kategorijai. Pagrindin\xc4\x97s nykimo prie\xc5\xbeastys - nelegalus med\xc5\xbeiojimas d\xc4\x97l odos ir tinkam\xc5\xb3 gyventi buveini\xc5\xb3 nykimas.'